Verisuonten ultraäänitutkimus

Sinulle on varattu ultraäänitutkimus, jossa tutkitaan valtimoiden tai laskimoiden verivirtausta ylä- tai alaraajoista, vatsan alueelta tai kaulan verisuonista. Tutkimuksessa ei käytetä röntgensäteitä. Tarvittaessa tutkimusta täydennetään ultraäänitehosteaineella, joka ei sisällä jodia.

Toimenpiteeseen valmistautuminen

**Raajojen ja kaulan** verisuonten ultraäänitutkimukseen ei ole esivalmisteluja, joten voit syödä ja juoda normaalisti.

**Vatsan** alueen verisuonitutkimuksissa tulee olla vähintään neljä (4) tuntia syömättä, juomatta, tupakoimatta ja purukumia purematta. Mikäli sinulla on tablettihoitoinen diabetes, ota verensokerilääke vasta, kun saat syödä. Jos sinulla on insuliinihoitoinen diabetes, lähettävä poliklinikka tai hoito-osasto määrittää tarkemmat valmisteluohjeet.

Tutkimuksen suorittaminen

Tutkimus kestää noin 20 minuuttia.

Röntgenhoitaja valmistelee sinut toimenpiteeseen ja avustaa lääkäriä. Röntgenlääkäri suorittaa toimenpiteen ja antaa lausunnon.

Tutkimusasento riippuen siitä mitä suonia tutkitaan. Asento voi olla selällään, istuen tai seisten. Tutkittava alue riisutaan paljaaksi.

Alaraajojen laskimotutkimuksessa seisotaan matalilla tikkailla. Lääkäri voi joskus käyttää puristusmansettia jalan ympärillä tai puristaa käsin pohkeesta.

Aluksi röntgenlääkäri levittää tutkittavan alueen iholle huoneenlämpöistä, vesiliukoista ultraäänihyytelöä. Tämän jälkeen ultraäänikuvan aikaansaamiseksi, iholla liikutellaan kevyesti pientä ultraäänianturia. Tehosteultraäänitutkimuksessa laitetaan laskimokanyyli, jonka kautta ruiskutetaan tehosteainetta.

Tutkimuksen jälkeen huomioitavaa

Tutkimuksen jälkeen ei ole yleensä rajoituksia eikä jälkihoitoa. Jatkohoito on tarpeen, jos tutkimuksessa todetaan laskimotukos.

Jos on käytetty tehosteainetta, niin seuranta röntgenissä on 30 minuuttia. Hoitava lääkäri antaa tiedon tutkimuksen tuloksista.

Yhteystiedot

Mikäli haluat lisätietoja suunnitellusta ultraäänitutkimuksesta, ota yhteyttä arkisin siihen röntgenyksikköön, mistä aikasi on varattu.

**Oulun yliopistollinen sairaala**, puh. 040 5811728:

G-kuvantaminen: sisäänkäynti G (Kiviharjuntie 9, Oulu), R-kerros.

F-kuvantaminen: sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.

**Oulaskankaan sairaalan röntgen:** Oulaistenkatu 5, Oulainen. A-ovi, 1. kerros. Puh. 08 3157619